CELEX: 52018PC0726
Language: bg
Date: 2018-11-06
Title: Предложение за РЕШЕНИЕ ЗА ИЗПЪЛНЕНИЕ НА СЪВЕТА за предоставяне на разрешение на Хърватия да въведе специална мярка за дерогация от член 26, параграф 1, буква а) и член 168 от Директива 2006/112/ЕО на Съвета относно общата система на данъка върху добавената стойност

ЕВРОПЕЙСКА КОМИСИЯ
            Брюксел, 6.11.2018
            COM(2018) 726 final
            2018/0375(NLE)
            Предложение за
            РЕШЕНИЕ ЗА ИЗПЪЛНЕНИЕ НА СЪВЕТА
            за предоставяне на разрешение на Хърватия да въведе специална мярка за дерогация от член 26, параграф 1, буква а) и член 168 от Директива 2006/112/ЕО на Съвета относно общата система на данъка върху добавената стойност
            
               
         
         
            
               ОБЯСНИТЕЛЕН МЕМОРАНДУМ
            
            
               В съответствие с член 395, параграф 1 от Директива 2006/112/ЕО от 28 ноември 2006 г. относно общата система на данъка върху добавената стойност
                  1
                (Директивата за ДДС) Съветът, като действа с единодушие по предложение на Комисията, може да разреши на всяка държава членка да прилага специални мерки за дерогация от разпоредбите на посочената директива с цел да опрости процедурата по събиране на ДДС или да предотврати някои форми на отклонение от данъчно облагане или избягване на данъци.
            
            
               С писмо, заведено в Комисията на 22 декември 2016 г., Хърватия поиска разрешение за прилагането на мярка за дерогация от член 26, параграф 1, буква а) и член 168 от Директивата за ДДС, за да ограничи правото на приспадане на ДДС във връзка със закупуването и наемането на въздухоплавателни средства, плавателни съдове и леки пътнически автомобили, включително закупуването на принадлежности и услуги за тях. След редица обсъждания с Комисията Хърватия представи изменено искане, което бе заведено в Комисията на 17 септември 2018 г. В съответствие с член 395, параграф 2 от Директивата за ДДС с писмо от 21 септември 2018 г. Комисията осведоми останалите държави членки за отправеното от Хърватия искане. С писмо от 24 септември 2018 г. Комисията уведоми Хърватия, че разполага с цялата информация, която счита за необходима за разглеждане на искането.
            
            
               1.КОНТЕКСТ НА ПРЕДЛОЖЕНИЕТО
            
            
               •Основания и цели на предложението
            
            
               Съгласно член 168 от Директивата за ДДС данъчно задълженото лице има правото да приспадне начисления ДДС при покупки за целите на облагаеми сделки. В член 26, параграф 1, буква а) от посочената директива се изисква употребата за лични нужди на стоки, които са част от активите на дадено предприятие, да се третира като възмездна доставка на услуги, когато дължимият за тези стоки ДДС подлежи на приспадане. Тази система позволява първоначално приспаднатият ДДС при употреба за лични нужди да бъде възстановен. 
            
            
               Понастоящем данъчно задължените лица в Хърватия не могат да приспадат ДДС върху входящите ресурси във връзка с леките пътнически автомобили, освен ако тези автомобили не се използват за шофьорски курсове, изпитвания на превозни средства, ремонт, стопанска дейност по превоз на пътници и стоки, превоз на починали лица, наемане и закупуване с цел препродажба. Данъкоплатците в Хърватия нееднократно са отправяли искане за премахването на това ограничение на правото на приспадане на ДДС за закупуването и наемането на леки пътнически автомобили и за свързаните с това разходи. Хърватия възнамерява да въведе законодателни промени, с които да се разреши приспадането на ДДС върху входящите ресурси във връзка с леките пътнически автомобили, които не се употребяват изцяло за стопански нужди.
            
            
               Същевременно Хърватия посочва, че е трудно да се определи в каква степен автомобилите се употребяват за лични и в каква — за стопански нужди. Поради това Хърватия счита, че би било уместно да прилага фиксиран процент за приспадането на ДДС. Според Хърватия прилагането на фиксираното процентно ограничение за приспадане на ДДС няма да доведе до допълнителна административна тежест и разходи нито за предприятията, нито за данъчните органи, като същевременно приспадането на ДДС ще бъде възможно. Въвеждането на това приспадане на ДДС ще понижи интереса на данъкоплатците да закупуват стоки и услуги във връзка с леки пътнически автомобили от лица, извършващи нерегистрирана дейност. 
            
            
               Поради това на основание на член 395 от Директивата за ДДС Хърватия отправя искане за прилагането на мярка за дерогация от член 26, параграф 1, буква а) и член 168 от Директивата за ДДС с цел да ограничи правото на приспадане на ДДС за леките пътнически автомобили до определен процент. 
            
            
               Хърватия направи анализ на употребата на автомобили за стопански нужди и според оценките в него равнището на тази употреба е приблизително между 40 и 60 %. Поради това Хърватия счита, че подходящото процентно ограничение е 50 %. 
            
            
               Ограничаването на правото на приспадане следва да се прилага за ДДС, платен при закупуването и наемането на леки пътнически автомобили, включително закупуването на всякакви стоки и услуги, доставяни във връзка с тях. В обхвата му се включват моторните превозни средства, предназначени за превоз на пътници, с не повече от осем места плюс мястото на водача. 
            
            
               Леките пътнически автомобили, използвани за шофьорски курсове, изпитвания на превозни средства, ремонт, стопанска дейност по превоз на пътници и стоки, превоз на починали лица, наемане и закупуване с цел препродажба, не са обхванати от процентното ограничение.
            
            
               Дерогацията следва да се прилага от 1 януари 2019 г., а срокът ѝ следва да бъде ограничен до 31 декември 2021 г., за да може да се прецени дали ограничението от 50 % отразява правилно разпределението на употребата на леките пътнически автомобили за лични нужди и съответно за стопански нужди. Всяко искане за удължаване на срока следва да се придружава от доклад, съдържащ преглед на прилаганото процентно ограничение, който следва да се изпрати на Комисията заедно с искането в срок до 31 март 2021 г. 
            
            
               •Съгласуваност с действащите разпоредби в тази област на политиката
            
            
               Подобни дерогации във връзка с правото на приспадане са предоставени и на други държави членки. 
            
            
               Съгласно член 176 от Директивата за ДДС Съветът следва да определи разходите, по отношение на които ДДС не подлежи на приспадане. Дотогава той разрешава на държавите членки да продължат да прилагат изключенията, които са били в сила към 1 януари 1979 г. Следователно има някои клаузи за запазване на завареното положение, които ограничават правото на приспадане на ДДС във връзка с леките пътнически автомобили. 
            
            
               
                  Независимо от предишните инициативи за установяване на правила относно категориите разходи, които може да подлежат на ограничение на правото на приспадане
                     2
                  , предоставянето на такава дерогация е целесъобразно, докато бъде постигната хармонизация на тези правила на равнището на ЕС. 
               
            
            
               2.ПРАВНО ОСНОВАНИЕ, СУБСИДИАРНОСТ И ПРОПРОЦИОНАЛНОСТ
            
            
               •Правно основание
            
         
         
            
               Член 395 от Директивата за ДДС. 
            
            
               •Субсидиарност (извън областите на изключителна компетентност) 
            
            
               
                  Като се има предвид разпоредбата от Директивата за ДДС, на основание на която е изготвено предложението, принципът на субсидиарността не се прилага.
               
            
            
               •Пропорционалност
            
            
               Решението се отнася до предоставянето на разрешение на държава членка по нейно искане и не представлява задължение.
            
            
               
                  Предвид ограничения обхват на дерогацията специалната мярка е пропорционална на поставената цел, а именно — опростяване на събирането на данъка и предотвратяване на някои форми на отклонение от данъчно облагане или избягване на данъци. По-специално, данъкоплатците ще могат да приспадат 50 % от ДДС върху леките пътнически автомобили, които употребяват за лични и за стопански нужди, като по този начин ще се избегне и допълнителната тежест, свързана с воденето на счетоводни регистри. Процедурата по събирането на ДДС ще се опрости за данъчните органи. 
               
            
            
               •Избор на инструмент
            
            
               
                  Предлаган нормативен акт: решение за изпълнение на Съвета.
               
               
                  По силата на член 395 от Директива 2006/112/EО на Съвета дерогация от общите разпоредби за ДДС е възможна единствено след разрешение от Съвета, действащ с единодушие по предложение на Комисията. Най-подходящият нормативен акт е решение за изпълнение на Съвета, тъй като негов адресат може да бъде отделна държава членка.
               
            
            
               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО
            
            
               •Консултации със заинтересованите страни
            
            
               
                  Настоящото предложение се основава на искане, отправено от Хърватия, и засяга само тази държава членка. 
               
            
            
               •Събиране и използване на експертни становища
            
            
               
                  Не бяха необходими външни експертни становища. 
               
            
            
               •Оценка на въздействието
            
            
               
                  Предложението е в отговор на отправеното от Хърватия искане във връзка с намерението ѝ да въведе законодателни промени, с които да се разреши приспадането на ДДС при леки пътнически автомобили, употребявани за стопански нужди. Тъй като е трудно да се определи в каква степен автомобилите се употребяват за лични и в каква — за стопански нужди, Хърватия поиска да прилага фиксирано ограничение от 50 %. Предложението има за цел да опрости процедурата по начисляване на данъка и да предотврати отклонението от облагане с ДДС и следователно има потенциално положително въздействие върху предприятията и данъчните администрации. 
               
               
                  Хърватия ще разреши приспадането на ДДС, което до момента не е било възможно. Следователно мярката ще засегне държавния бюджет на Хърватия. Приходите от ДДС ще намалеят с около 400 милиона годишно въз основа на данните от 2015 г., т.е. 0,9 % от общите приходи от ДДС
                     3
                  . 
               
            
            
               4.ОТРАЖЕНИЕ ВЪРХУ БЮДЖЕТА
            
            
               
                  Предложението няма да има отрицателно въздействие върху собствените ресурси на Съюза, формирани от ДДС.
               
            
            
               5.ДРУГИ ЕЛЕМЕНТИ
            
         
         
            
               
                  Предложението включва клауза за изтичане на срока на действие. Срокът на действие на дерогацията изтича автоматично на 31 декември 2021 г.
               
               
                  В случай че Хърватия пожелае удължаване на срока на мярката за дерогация след 2021 г., тя следва да представи на Комисията най-късно до 31 март 2021 г. искане за удължаване, придружено от доклад, съдържащ преглед на прилагането на процентното ограничение.
               
            
            
               2018/0375 (NLE)
            
            
               Предложение за
            
            
               РЕШЕНИЕ ЗА ИЗПЪЛНЕНИЕ НА СЪВЕТА
            
            
               за предоставяне на разрешение на Хърватия да въведе специална мярка за дерогация от член 26, параграф 1, буква а) и член 168 от Директива 2006/112/ЕО на Съвета относно общата система на данъка върху добавената стойност
            
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз, 
            
            
               като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност
                  4
               , и по-специално член 395, параграф 1 от нея,
            
            
               като взе предвид предложението на Европейската комисия,
            
            
               като има предвид, че:
            
            
               (1)Съгласно член 168 от Директива 2006/112/ЕО данъчно задълженото лице има право да приспада данъка върху добавената стойност (ДДС), начислен върху получените от него доставки на стоки и услуги, предназначени за облагаемите му сделки. В член 26, параграф 1, буква а) от посочената директива се изисква ДДС да се начислява, когато даден актив се употребява за лични нужди на данъчно задълженото лице или неговия персонал, или по-общо за нужди, различни от стопанската му дейност.
            
            
               (2)С писмо, заведено в Комисията на 22 декември 2016 г., Хърватия поиска разрешение за прилагането на мярка за дерогация от разпоредбите на Директива 2006/112/EО, уреждащи правото на приспадане на ДДС във връзка със закупуването и наемането на въздухоплавателни средства, плавателни съдове и леки пътнически автомобили, включително закупуването на принадлежности и услуги за тях. След редица обсъждания с Комисията Хърватия представи изменено искане, заведено в Комисията на 17 септември 2018 г., с което обхватът се ограничава само до леките пътнически автомобили. 
            
            
               (3)С писмо от 21 септември 2018 г. Комисията препрати на останалите държави членки отправеното от Хърватия искане. С писмо от 24 септември 2018 г. Комисията уведоми Хърватия, че разполага с цялата информация, която счита за необходима за разглеждане на искането.
            
            
               (4)Данъчно задължените лица в Хърватия не могат да приспадат ДДС във връзка с леките пътнически автомобили, употребявани частично за стопански нужди. Хърватия възнамерява да въведе законодателни промени, с които да разреши приспадането на ДДС върху входящите ресурси във връзка с леките пътнически автомобили.
            
            
               (5)Хърватия посочва, че в повечето случаи е трудно да се определи с точност до каква степен автомобилите се употребяват за лични и до каква — за стопански нужди, а дори когато това е възможно, процедурата често е тежка. Поради това Хърватия счита, че би било уместно да прилага фиксиран процент за приспадането на ДДС. Въз основа на приблизителни оценки Хърватия смята, че ограничението от 50 % е подходящо. 
            
            
               (6)Според Хърватия прилагането на фиксираното процентно ограничение за приспадане на ДДС няма да доведе до допълнителна административна тежест и разходи нито за предприятията, нито за данъчните органи, като същевременно приспадането на ДДС ще бъде възможно. Въвеждането на това приспадане на ДДС ще понижи интереса на данъкоплатците да закупуват стоки и услуги във връзка с леки пътнически автомобили от лица, извършващи нерегистрирана дейност. 
            
            
               (7)Поради това Хърватия отправя искане на основание на член 395 от Директивата за ДДС да въведе специална мярка за дерогация от член 26, параграф 1, буква а) и член 168 от Директива 2006/112/ЕО с цел ограничаване с определен процент на правото на приспадане по отношение на леките пътнически автомобили.  
            
            
               (8)Ограничаването на правото на приспадане следва да се прилага за ДДС, платен при закупуването и наемането на леки пътнически автомобили, включително закупуването на всякакви стоки и услуги, доставяни във връзка с тях. В обхвата му се включват моторните превозни средства, предназначени за превоз на пътници, с не повече от осем места плюс мястото на водача. 
            
            
               (9)Специалната мярка има за цел да опрости процедурата по данъчното облагане и да противодейства на отклоненията от облагане с ДДС, като същевременно даде възможност за приспадане на ДДС върху леките пътнически автомобили, употребявани частично за стопански нужди. Като се има предвид потенциалното положително въздействие както за предприятията, така и за данъчните администрации, е целесъобразно прилагането на специалната мярка да бъде разрешено. 
            
         
         
            
               (10)Дерогацията следва да се прилага от 1 януари 2019 г. Срокът ѝ следва да бъде ограничен до 31 декември 2021 г., за да може да се прецени дали ограничението от 50 % отразява правилно дела на леките автомобили, употребявани за стопански нужди, и на тези, употребявани за лични нужди. 
            
            
               (11)Ако Хърватия прецени, че е необходимо удължаване на срока на разрешението след 2021 г., тя следва да представи на Комисията най-късно до 31 март 2021 г. искане за удължаване, придружено от доклад, съдържащ преглед на прилагането на процентното ограничение. 
            
            
               (12)Специалната мярка ще има незначително отражение върху общия размер на данъчните приходи, събирани на етапа на крайно потребление, и няма да окаже отрицателно въздействие върху собствените ресурси на Съюза, формирани от ДДС,
            
            
               ПРИЕ НАСТОЯЩОТО РЕШЕНИЕ: 
            
            
               Член 1
            
            
               Чрез дерогация от член 168 от Директива 2006/112/ЕО на Хърватия се предоставя разрешение да ограничи до 50 % правото на приспадане на данъка върху добавената стойност (ДДС) за разходите, свързани с леки пътнически автомобили, които не се употребяват изцяло за стопански нужди.
            
            
               Член 2
            
            
               Чрез дерогация от член 26, параграф 1, буква а) от Директива 2006/112/ЕО Хърватия не третира като възмездна доставка на услуги употребата за нестопански нужди на леки пътнически автомобили, които са част от активите на данъчно задълженото лице, когато за тези автомобили се прилага ограничение, разрешено съгласно член 1 от настоящото решение.
            
            
               Член 3
            
            
               Разходите, посочени в член 1, обхващат закупуването и наемането на леки пътнически автомобили, включително на всякакви доставяни във връзка с тях стоки и услуги. 
            
            
               Член 4
            
            
               Решението следва да се прилага само за моторните превозни средства, предназначени за превоз на пътници, с не повече от осем места плюс мястото на водача. 
            
            
               Член 5
            
            
               Членове 1 и 2 не се прилагат за:
            
            
               –а) превозните средства, използвани за шофьорски курсове, изпитвания на превозни средства, ремонт, стопанска дейност по превоз на пътници и стоки, превоз на починали лица и наемане; 
            
            
               –б) превозните средства, закупени с цел препродажба. 
            
            
               Член 6
            
            
               Настоящото решение се прилага от 1 януари 2019 г. до 31 декември 2021 г. 
            
            
               Всяко искане за удължаване на срока на разрешението, предвидено в настоящото решение, се представя на Комисията в срок до 31 март 2021 г. и се придружава от доклад, съдържащ преглед на прилагането на процентното ограничение, предвидено в член 1.
            
            
               Член 7
            
         
         
            
               Адресат на настоящото решение е Република Хърватия. 
            
            
               Съставено в Брюксел на […] година.
            
            
               
                     За Съвета
               
               
                     Председател
               
            
         
         
            
                  
                     (1)
                  
                        ОВ L 347, 11.12.2006 г., стр. 1.
               
               
                  
                     (2)
                  
                        COM(2004) 728 final — Предложение за Директива на Съвета за изменение на Директива 77/388/ЕИО с цел опростяване на задълженията, свързани с данъка върху добавената стойност (ОВ C 24, 29.1.2005 г., стр. 10), оттеглено на 21 май 2014 г. (ОВ C 153, 21.5.2014 г., стр. 3). 
               
               
                  
                     (3)
                  
                        Проучване и доклади за неизпълнението на потенциалните приходи от ДДС в 28-те държави – членки на ЕС: окончателен доклад, 2018 г.) таблица 3.11., стр. 32. 
               
               
                  
                     (4)
                  
                        ОВ L 347, 11.12.2006 г., стр. 1.